Diari Oficial de la Generalitat Valenciana


Sumari del DOGV 5776, del 03-06-2008 (2008/6849)

ORDRE de 15 de maig de 2008, de la Conselleria d'Economia, Hisenda i Ocupació, per la qual es regulen i es convoquen subvencions destinades a la implantació d'un Pla Integral d'Ocupació per a la cerca activa d'ocupació als desocupats inscrits en els centres SERVEF d'Ocupació perceptors d'ajudes a la desocupació (MOTIVA'T).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5776

Data del DOGV
:   03-06-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/6849


Data del document
:   15-05-2008

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * creació d'ocupació
    * ajuda pública
    * suport econòmic
    * ajuda a l'ocupació
    * societat sense fins de lucre
    * aturat
    * cambra de comerç i indústria
    * organització patronal
    * inserció professional
    * sindicat
    * administració local

ORDRE de 15 de maig de 2008, de la Conselleria d'Economia, Hisenda i Ocupació, per la qual es regulen i es convoquen subvencions destinades a la implantació d'un Pla Integral d'Ocupació per a la cerca activa d'ocupació als desocupats inscrits en els centres SERVEF d'Ocupació perceptors d'ajudes a la desocupació (MOTIVA'T). [2008/6849]  
Entre les prioritats que es recullen en l'estratègia Europea per a l'Ocupació figuren de forma destacada el foment de l'empleabilitat, la inclusió social i la igualtat d'oportunitats entre homes i dones. Per a aconseguir estos objectius es considera necessària l'aplicació d'una sèrie de mesures actives i preventives que potencien la creació de vies d'integració i reintegració en el mercat laboral de les persones més desfavorides.   
Com s'acredita a la vista dels satisfactoris resultats obtinguts en convocatòries precedents, la realització de plans integrals d'ocupació s'ha revelat com un dels instruments més eficaços dins de les polítiques actives d'ocupació per a la reincorporació de desocupats al mercat de treball, convertint l'ocupació en una vertadera opció per a tots.  
Les accions que comprén la present ordre s'orienten amb caràcter general a la millora de l'ocupabilitat i integració de desocupats assenyalats com prioritaris en la definició anual del Pla Nacional d'Acció per a l'Ocupació, ja que es dirigixen als beneficiaris de la renda activa d'inserció i als col·lectius de perceptors d'altres prestacions o subsidis per desocupació.  
Este programa d'ajudes ha sigut redactat en concordança amb allò que establix l'Ordre TAS/2643/2003, de 18 de setembre, per la qual es regulen les bases per a la concessió de subvencions per a la posada en pràctica de programes experimentals en matèria d'ocupació, modificada per l'Ordre TAS/816/2005, de 21 de març, per la qual s'adeqüen al règim jurídic establit en la Llei 38/2003, de 17 de novembre, General de Subvencions les normes reguladores de subvencions que es concedisquen pel Servici Públic d'Ocupació Estatal en els àmbits d'ocupació i de formació professional ocupacional.  
En virtut d'això, fent ús de les facultats conferides per la Llei 5/1983, de 30 de desembre, del Consell, i el Decret 129/2007, de 27 de juliol, del Consell, pel qual s'aprova el Reglament Orgànic i Funcional de la conselleria d'Economia, Hisenda i Ocupació  
ORDENE  
Article 1. Objecte i àmbit d'aplicació.  
1. L'objecte de la present Ordre és establir un programa d'ajudes econòmiques destinades a afavorir la generació de l'ocupació en la Comunitat Valenciana, a través d'un pla integral d'ocupació que combine accions de diferent naturalesa com ara informació, orientació i assessorament; formació; pràctica laboral i mobilitat geogràfica, amb la finalitat d'aconseguir la inserció laboral dels desocupats.  
2. Les accions a què es referix esta ordre aniran orientades, amb caràcter general, a la millora de l'ocupabilitat i integració de desocupats inscrits en els centres SERVEF d'Ocupació de la Comunitat Valenciana, a través del corresponent pla integral d'ocupació, sempre que les accions d'inserció es duguen a terme a la Comunitat Valenciana. Per a la inclusió dels desocupats en els plans integrals d'ocupació se seguirà l'ordre de prioritat següent:  
1. Perceptors de la Renda Activa d'Inserció.  
2. Perceptors de subsidis per desocupació.  
3. Perceptors de prestacions per desocupació.  
3. Els requisits d'inscripció com a desocupat i d'estar acollit a la Renda Activa d'Inserció o altres prestacions o subsidis hauran de complir-se en el moment de la firma de l'acord d'incorporació al pla.  
Article 2. Entitats beneficiàries.  
1. Podran ser beneficiàries de les subvencions per al desenvolupament del programa d'ocupació regulat en esta orde:  
a) Les administracions locals, així com les entitats dependents d'una administració local o vinculades a ella, ubicades en l'àmbit territorial de la Comunitat Valenciana.  
b) Les Cambres de Comerç, Indústria i Navegació de la Comunitat Valenciana, organitzacions empresarials i sindicals més representatives situades en l'àmbit territorial de la Comunitat Valenciana.  
c) Les entitats sense ànim de lucre que acrediten experiència en la realització de processos d'inserció laboral de desocupats.  
2. Amb caràcter general no podran obtindre la condició de beneficiari o entitat col·laboradora de les subvencions establides en esta ordre les persones o entitats en què concórrega alguna de les prohibicions previstes en l'article 13 de la Llei 38/2003, de 17 de novembre, General de Subvencions, l'apreciació de les quals es farà en la forma prevista en el dit article.  
Article 3. Quantia de les ajudes.  
1. La quantia màxima de les ajudes destinades a l'entitat beneficiària es determinaran pel SERVEF en la resolució d'atorgament en funció del nombre de desocupats que calga atendre en l'itinerari d'inserció, així com en funció de les insercions que hauran d'aconseguir-se d'acord amb el projecte presentat per l'entitat. En tot cas l'objectiu d'inserció laboral haurà de ser, almenys, del 35 per cent dels participants durant la vigència del projecte.   
2. Als efectes del compliment dels objectius d'inserció laboral del pla es considerarà que la dita inserció s'ha aconseguit quan, durant la vigència del programa, el desocupat siga contractat com a treballador per compte d'altri per una duració no inferior a sis mesos; s'equipararà a este efecte l'acumulació de dos o més contractes que abaste el dit període encara que hagen sigut subscrits per distint ocupador.  
3. El criteri per al càlcul de l'ajuda s'establirà d'acord amb el nombre de persones a atendre i objectius previstos d'inserció. La quantitat màxima que cal percebre serà de 1.100 euros per itinerari d'inserció i 5.400 euros per itinerari i efectiva inserció en el mercat de treball. En cap cas, tenint en compte les atencions i insercions, podrà percebre's una quantitat superior a 2.400 euros de mitjana per desocupat objecte del programa.  
Les quanties de les ajudes per inserció establides en el paràgraf precedent corresponen a contractacions efectuades a jornada completa. En el supòsit d'insercions a jornada parcial, que en tot cas hauran de respectar una jornada mínima de vint hores setmanals, la quantia de l'ajuda es reduirà de forma proporcional.  
4. Per a determinar el còmput d'objectius i el corresponent càlcul de la liquidació, es tindrà en compte l'efectivitat dels contractes en la data de la finalització del Pla: amb independència de la duració formal dels contractes aportats com a compliment dels objectius d'inserció, quan el contracte es resolga abans de la data prevista en este la liquidació s'efectuarà en funció del període real en què els participants hagen estat d'alta en l'empresa, de manera que les quanties i condicions previstes en l'ordre s'aplicaran al dit període.   
5. L'import total de la subvenció es reduirà si no s'aconseguixen els objectius previstos; la dita reducció es fixarà d'acord amb la previsió establida en l'article 11.4 de la present ordre.   
6. En cap cas, l'import de la subvenció que s'atorgue a l'empara d'esta ordre podrà ser de tal quantia que, aïlladament o en concurrència amb altres subvencions ajudes, ingressos o recursos supere el cost de l'activitat que ha de desenvolupar l'entitat sol·licitant.  
Article 4. Desenvolupament de les accions.  
1. El pla integral d'ocupació s'articularà a partir de la resolució d'atorgament, i el seu termini d'execució serà, com a màxim, de dotze mesos, a comptar des que es produïsca la notificació de la resolució.  
2. L'itinerari d'inserció haurà de tindre una duració mínima de tres mesos, on podrà incloure's el seguiment posterior a la inserció en l'empresa; en qualsevol cas almenys un mes de l'itinerari haurà de ser previ a la inserció. Després de la inserció laboral, les entitats promotores efectuaran un seguiment del participant en l'empresa durant la vigència del contracte fins a la finalització del Pla. Per a això, almenys amb caràcter setmanal durant els dos primers mesos, es realitzaran les actuacions necessàries per a propiciar l'adequació de la inserció.   
Les duracions mínimes de l'itinerari d'inserció i del període d'acompanyament establides en el paràgraf anterior no seran exigibles en aquells supòsits en què la resolució de concessió establisca un termini diferent en atenció a l'activitat laboral en què es pretenga incorporar el desocupat en qüestió.  
3. El SERVEF seleccionarà els demandants d'ocupació disponibles per a la seua incorporació al programa entre els col·lectius previstos en l'article primer de la present Ordre, podent l'entitat beneficiària participar en el procés de selecció en els termes que s'acorden. En tot cas, les dones hauran de representar almenys el 50% dels participants en els plans.  
4. Les entitats que desenvolupen l'itinerari d'inserció hauran d'acreditar la incorporació de la totalitat dels participants al pla en el termini de 90 dies a comptar de l'endemà a la notificació de la resolució de concessió de l'ajuda a través del corresponent certificat d'inici segons model normalitzat. Els llistats de participants en el Pla es presentaran a través de l'aplicació informàtica SIDEC, que serà facilitada pel SERVEF als beneficiaris de les ajudes i s'actualitzaran trimestralment.   
En el cas que dites desocupades causaren baixa en el programa, l'entitat que desenvolupa l'itinerari haurà de comunicar la causa de la baixa del participant, dita vacant serà reposada pel centre SERVEF corresponent, havent de comunicar-se la substitució en el termini d'un mes des de la data que es produïsca. En qualsevol cas no podran realitzar-se durant la vigència del pla més d'un vint-i-cinc per cent de substitucions de les participants.  
Article 5. Presentació de sol·licituds, documentació i termini.  
1. Les sol·licituds per a l'obtenció de les ajudes regulades en la present Ordre hauran de dirigir-se al Servici Territorial de Foment corresponent en imprés normalitzat, junt amb la documentació requerida, en la Direcció Territorial d'Ocupació del SERVEF, sense perjuí de poder presentar-la en els altres llocs previstos en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació a través del corresponent registre telemàtic que es cree a este efecte, d'acord amb l'article 38.9 de l'esmentada Llei.  
2. Junt amb les sol·licituds s'acompanyarà la documentació següent:  
a) Memòria explicativa del projecte en dos exemplars, la presentació de la qual es considera requisit imprescindible per a valorar la dita sol·licitud. Esta memòria farà referència als següents aspectes en l'ordre que s'indica:  
- Denominació del projecte.  
- Descripció d'este, incloent una enumeració detallada de cada una de les accions que el formen.  
- Descripció de l'experiència de l'entitat sol·licitant en la realització de processos d'inserció laboral de desocupats que hagen sigut objecte de subvenció pública en programes de foment d'ocupació.  
- Dates previstes d'inici i finalització de les accions.  
- Lloc on es desenvoluparan les accions, tot especificant l'adreça completa.  
- Nombre de desocupats participants en el projecte.   
- Valoració econòmica del cost total del projecte, detallant els conceptes de despeses subvencionables i la seua estimació per persona atesa i inserida, d'acord amb el que preveu esta ordre, així com el cofinançament de l'entitat col·laboradora.  
- Activitats, sectors i àmbit territorial en què es pretén actuar.  
- Relació de mitjans materials i recursos humans de què disposa o dels que es dotarà el sol·licitant, en què s'especifiquen les condicions d'aquells i l'historial i capacitats d'estos, amb indicació d'aquells que s'afectaran per a dur a terme les accions proposades.  
- Objectius d'inserció laboral previstos que hauran de ser, almenys, els indicats en l'article 3.1 d'esta ordre.  
b) Còpia compulsada de l'escriptura pública de constitució i dels estatuts on conste que les entitats sol·licitants disposen de personalitat jurídica i no tenen fins lucratius. S'exceptua a les administracions o entitats públiques de la presentació d'estos documents. A l'efecte d'esta norma, s'entén per administracions públiques i entitats de dret públic, les administracions i entitats a què es referix l'article 2 de la Llei 30/1992, de 26 de novembre.  
c) Original o còpia compulsada de la documentació acreditativa de la capacitat del representant legal de l'entitat sol·licitant, per a actuar en nom i representació d'esta.  
d) Còpia compulsada de la targeta d'identificació fiscal de l'entitat sol·licitant.  
e) Declaració responsable del representant legal de l'entitat de no estar sotmesos en les altres prohibicions per a obtindre la condició de beneficiari o entitat col·laboradora, a què fa referència l'article 13 de la Llei 38/2003, de 17 de novembre, General de Subvencions.   
f) Dos exemplars originals de les dades de domiciliació bancària, segons model normalitzat (fitxa de manteniment de tercers). Al seu torn, i en virtut de l'article 4.1. c) de l'Orde de 15 de febrer de 2005, de la conselleria d'Economia, Hisenda i Ocupació, (DOGV núm. 4959, de 4 de març de 2005), s'aportarà certificat de l'entitat bancària en què s'acredite la titularitat del compte bancari corresponent.  
g) Declaració de realització d'activitats sense ànim de lucre, segons model normalitzat.  
3. La presentació de la sol·licitud de subvenció comportarà l'autorització del sol·licitant perquè el SERVEF obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, General de Subvencions, i en este cas el sol·licitant no haurà d'aportar els corresponents certificats.  
No obstant això, el sol·licitant podrà denegar o revocar este consentiment efectuant comunicació escrita al SERVEF en este sentit. En este supòsit, hauran de presentar-se certificats originals positius de l'Agència Estatal de l'administració Tributària, de la conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa dels quals ha d'estendre's a la data del pagament de l'ajuda.  
4. Quan la sol·licitud no reunisca els requisits establits en la present Ordre o no s'acompanye la documentació que, d'acord amb esta, resulte exigible de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per Llei 4/1999, de 13 de gener, es requerirà a l'entitat sol·licitant perquè en el termini de deu dies esmene la falta o acompanye els documents preceptius, amb indicació que, si així no ho fera, se li tindrà per desistida de la seua petició, prèvia resolució que haurà de ser dictada en els termes que preveu l'article 42 de l'esmentada llei.  
5. El SERVEF podrà demanar de l'entitat sol·licitant l'aportació addicional d'altres documents o dades aclaridores que considere necessàries per a resoldre la sol·licitud presentada.   
6. Les sol·licituds de subvenció regulades en esta ordre hauran de presentar-se en el termini de trenta dies naturals a comptar de l'endemà de la publicació de la present Ordre.  
Article 6. Resolució i recursos.  
1. La concessió d'estes subvencions s'efectuarà en règim de concurrència competitiva, entenent per tal aquella que, imputada a un mateix crèdit pressupostari, contempla una eventual pluralitat de sol·licituds i la comparació, en un únic procediment, de les dites sol·licituds entre si, d'acord amb els criteris establits en la present convocatòria, estimant les ajudes en què s'haja atorgat major valoració, fins que s'extingisca el crèdit pressupostari.   
2. La competència per a concedir i resoldre sobre les sol·licituds presentades correspon al director general del SERVEF.   
3. El termini màxim per a la resolució del procediment de concessió de les subvencions establides en esta ordre serà de sis mesos comptats a partir de la publicació d'esta convocatòria.   
4. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, modificada per la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la sol·licitud.  
5. La resolució de concessió de les ajudes fixarà expressament la seua quantia econòmica, així com el nombre de desocupats participants per a atendre en l'itinerari d'inserció, que no serà inferior a 100, llevat que el nombre d'estos i/o el de perceptors de la renda activa d'inserció registrats aconsellen qualsevol altra quantitat superior a 60; fixarà igualment el nombre d'insercions laborals previstes, i incorporarà, si és el cas, les condicions, obligacions i determinacions accessòries a què ha de subjectar-se el beneficiari d'estes, amb notificació als interessats en els termes que preveu l'article 58 de la Llei 30/92, abans mencionada.  
6. Junt amb la resolució de concessió es podrà lliurar el pagament de la bestreta prevista en l'article 11.1 de la present ordre, sempre que l'entitat beneficiària haja aportat, si és el cas, la garantia prevista en l'esmentat article.  
7. Les resolucions que es dicten pel director general del SERVEF esgoten la via administrativa, i contra elles podran els interessats interposar recurs contenciós administratiu en el termini de dos mesos, a comptar de l'endemà de la seua notificació, davant de la Sala Contenciosa Administratiu del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciós Administrativa, o, potestativament, recurs de reposició davant de l'òrgan que el va dictar en el termini d'un mes, computats en els termes ja dites, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, sense perjuí que els interessats puguen exercitar, si és el cas, qualsevol altre recurs que consideren convenient. D'acord amb el que disposa l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa, en el cas que l'interessat siga una administració local no caldrà la interposició de recursos en via administrativa; no obstant això, podrà efectuar-se requeriment previ en el termini de dos mesos a comptar de l'endemà de la notificació de la resolució impugnada.  
8. Davant de la desestimació per silenci administratiu, podrà interposar-se idèntic recurs, en el termini de sis mesos des que haguera finalitzat el termini que per a dictar i notificar la resolució expressa que es menciona en el punt 3 d'este article, tot això de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosa-Administrativa, i sense perjuí del que disposen els articles 116 i 117, abans mencionats.  
Article 7. Criteris per a la concessió de les ajudes.  
1. Es constituirà una Comissió de Valoració i Seguiment dels Plans que estarà formada per cinc membres amb la composició següent: president, el cap de l'Àrea de Foment d'Ocupació o persona en qui designe per a la seua substitució, i quatre vocals: un per cada servici territorial de Foment d'Ocupació i un representant de l'Àrea de Foment d'Ocupació, que actuarà com a secretari.  
2. Esta Comissió avaluarà els projectes atenent als següents criteris de priorització:  
a) Característiques dels col·lectius de desocupats que s'han d'atendre, tenint en compte les especials dificultats d'estos, com ara exclosos socials, immigrants, discapacitats, entre altres: fins a 15 punts.  
b) Grau de compromís adquirit per l'entitat sol·licitant per a la inserció laboral en el mercat de treball dels demandants a atendre: fins a 10 punts.  
c) L'experiència acreditada de l'entitat sol·licitant en la realització de processos d'inserció laboral de desocupats i que hagen sigut objecte de subvenció pública en programes de foment d'ocupació recolzats per les administracions públiques. Especialment es valorarà el resultat obtingut en l'execució de plans integrals d'ocupació dirigits al col·lectiu objecte d'actuació: fins a 25 punts.  
d) Recursos humans i materials adequats per a l'atenció dels col·lectius corresponents, com ara dotació d'equipament i instal·lacions del centre adequats al desenvolupament del projecte, currículum professional de les persones que seran contractades per a la gestió del projecte que calga subvencionar així com del personal propi de l'entitat que col·labore en este: fins a 10 punts.  
e) Caràcter innovador del programa que s'ha de desenvolupar: fins a 5 punts.  
f) Major esforç inversor de l'entitat sol·licitant en el finançament total del programa, no valorant-se, a estos efectes, un cofinançament inferior al 10% de la totalitat de la subvenció: fins a 10 punts.  
g) El projecte presentat segons els aspectes detallats en la memòria explicativa regulada en esta ordre, amb especial referència a les accions previstes per als desocupats en els itineraris, així com els objectius d'inserció que es prevegen: fins a 15 punts.  
h) L'àmbit geogràfic en què es desenvolupen les actuacions previstes en el projecte: fins a 10 punts.  
3. Una vegada tramitats els expedients, seran remesos a la Comissió de Valoració i Seguiment que, atenent als criteris establits en el punt anterior, alçarà acta en què es determinaran els projectes seleccionats, així com l'import de l'ajuda que individualment s'haja proposat per a cada un.   
Quan l'import de la subvenció proposada siga inferior al que figura en la sol·licitud presentada, es podrà instar del beneficiari la reformulació de la seua sol·licitud per a ajustar els compromisos i les condicions a la subvenció atorgable.   
4. La proposta d'atorgament li serà notificada a l'entitat interessada, amb la finalitat que manifeste expressament la seua conformitat amb esta.   
Junt amb la notificació de la proposta es podrà instar a l'entitat interessada perquè aporte la garantia prevista en l'article 11.1 de la present ordre.   
Una vegada rebut es remetrà junt amb totes les actuacions a l'òrgan competent perquè dicte la resolució.  
Article 8. Resolució d'incidències.  
1. Els òrgans competents per a resoldre les incidències que es produïsquen després de la concessió, com ara pròrrogues de terminis, modificacions justificades o qualsevol variació de les condicions particulars de la concessió, seran els directors territorials d'Ocupació, per delegació del director general del SERVEF.   
2. L'entitat beneficiària haurà de comunicar al Servici Territorial de Foment corresponent, durant el termini de vigència de l'expedient, la sol·licitud o la concessió d'altres ajudes públiques o privades que haguera sol·licitat o obtingut per al mateix projecte o actuació que se subvenciona per mitjà de la present Ordre.  
Article 9. Obligacions dels beneficiaris.  
Són obligacions del beneficiari, de conformitat amb el que disposa l'article 14 de la Llei General de Subvencions:  
a) Acreditar la realització de l'activitat que fonamenta la concessió de l'ajuda, així com el compliment dels requisits i les condicions que determinen esta concessió.  
b) Presentar al SERVEF, al principi de cada trimestre natural, un informe sobre els resultats dels itineraris realitzats i dels contractes aconseguits.  
c) Complir les obligacions imposades per la legislació específica aplicable.  
d) Facilitar totes aquelles dades i informació, en qüestions relacionades amb les subvencions concedides, que li requerisca el SERVEF, així com comunicar a esta les incidències i les variacions que es produïsquen amb relació a aquelles.  
e) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades, esta comunicació haurà d'efectuar-se quan es conega i, en tot cas, amb anterioritat a al justificació dels fons percebuts.  
f) Adoptar les mesures necessàries per a donar l'adequada publicitat del caràcter públic del finançament del programa.   
Article 10. Justificació de les subvencions.  
1. La presentació de justificacions haurà de fer-se per l'entitat beneficiària en el termini d'un mes des de la terminació del projecte subvencionat.  
L'entitat haurà de presentar: una relació dels demandants d'ocupació atesos i els inserits, degudament identificats, per a realitzar les comprovacions necessàries als efectes del còmput d'inserció; una fitxa de control d'accions firmada per cada un dels desocupats participants, en què s'acredite la seua presència en les distintes activitats del projecte; i un document en imprés normalitzat firmat pel treballador i l'entitat beneficiària que acreditarà que s'ha realitzat la contractació del desocupat en els termes establits en esta ordre, així com la còpia compulsada dels contractes degudament comunicats al centre SERVEF o còpia del contracte firmat per les parts junt amb el justificant de la comunicació telemàtica al SERVEF, i alta del treballador en la Seguretat Social que justifiquen el compliment d'objectius objecte de subvenció.  
Així mateix hauran de presentar compte justificatiu en què, sota la responsabilitat del declarant, s'inclourà declaració de les activitats realitzades que han sigut finançades amb la subvenció i el seu cost, amb el desglossament de cada un de les despeses incorregudes. El resum de despeses, d'acord amb els conceptes i límits establits en l'article 11.3 d'esta ordre, s'aportarà igualment a través de l'aplicació informàtica SIDEC i seran acreditats per mitjà de les corresponents factures o rebuts de nòmina i butlletins de cotització a la Seguretat Social (TC1 i TC2) en el cas de les despeses salarials, als que s'acompanyaran les transferències bancàries que acrediten l'efectivitat del pagament. La transferència bancària requerirà la presentació de justificant bancari acreditatiu del període a què fa referència el càrrec, càrrec en compte dels imports i identificació del treballador en el cas de les despeses salarials.  
2. En tot cas, les quantitats no gastades o no justificades seran tornades, junt amb els interessos de demora corresponents des del moment del pagament de la subvenció, en el termini d'un mes des de la justificació de la subvenció.   
3. La justificació de la subvenció es regirà pel que disposa l'article 30 de la Llei 38/2003, de 17 de novembre, General de Subvencions. D'acord amb el que preveu l'article 19.5 d'esta, els rendiments financers que es generen per fons lliurats als beneficiaris no incrementaran l'import de la subvenció concedida, en raó a l'escassa quantia d'estos i la dificultat de la seua aplicació a les activitats subvencionades i del seu seguiment i control.  
4. El beneficiari haurà d'elaborar una memòria final en què es resumisquen totes les activitats realitzades en el projecte, en què es faça constar un informe individualitzat de la participació de cada desocupat en l'itinerari d'inserció.  
Article 11. Liquidació de les subvencions.  
1. Es podran lliurar bestretes de les ajudes en els termes i límits establits en el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991. Podrà anticipar-se fins al 100% del total de la subvenció aprovada, amb la prèvia acreditació fefaent d'estar al corrent de les seues obligacions tributàries i amb la Seguretat Social i prèvia presentació de garantia per mitjà d'efectiu, valors o aval bancari posats a disposició de la conselleria d'Economia, Hisenda i Ocupació, per l'import de la dita bestreta.   
La garantia requerida en virtut del que disposa l'article 47 bis, apartat 3, lletra E del Text Refós de la Llei d'Hisenda Pública de la Generalitat Valenciana, serà lliurada quan tinga lloc l'acreditació que les subvencions atorgades s'han aplicat als fins per als quals es van concedir i estes han sigut justificades de conformitat. A estos efectes, el director general del SERVEF expedirà el certificat que així ho acredite i resoldrà sobre l'alçament de l'aval.  
Les entitats beneficiàries d'estes ajudes que acrediten haver participat com a promotors de programes gestionats pels Servicis Públics d'Ocupació, almenys durant tres anys, podran quedar exemptes d'aportar, amb caràcter previ a la percepció de la bestreta, els avals o les garanties esmentades en el paràgraf anterior.  
2. En els supòsits en què l'abonament de la subvenció s'efectue per mitjà de pagaments anticipats, i sempre que el beneficiari siga una persona física o una persona jurídica subjecta al dret privat, incloses expressament les fundacions i les entitats sense ànim de lucre, que no tinguen el caràcter d'administracions públiques a què es referix l'article 3 de la Llei 38/2003, de 17 de novembre, General de Subvencions, per a garantir la seua comptabilitat separada de la resta d'operacions de l'activitat del beneficiari de la subvenció, este queda obligat a la identificació en compte comptable separat de tots els ingressos i despeses referides a operacions d'afectació de la subvenció a la finalitat de la seua concessió. A estos efectes haurà de disposar de compte bancari específic a la qual es transferirà, prèvia comunicació del nombre del dit compte al SERVEF, el muntant total o parcial de la subvenció concedida, tot això sense perjuí de l'obligació de justificació de les subvencions d'acord amb allò que s'ha establit en al present ordre i en la Llei General de Subvencions.  
3. La subvenció concedida es destinarà a finançar la despesa aprovada. Es consideraran elegibles amb les limitacions que a continuació s'especifiquen, les despeses següents:  
a) Despeses salarials (nòmines i assegurances socials) del personal tècnic i de suport propi o contractat específicament per al desenvolupament del projecte, amb el límit màxim de 2.100 euros mensuals per al personal tècnic i 1.500 euros per al personal de suport. Despeses de dietes i desplaçaments del dit personal, i dels demandants que participen en el pla, amb un límit del 5% del cost total aprovat del projecte.  
b) Despeses derivades de la contractació de mitjans externs dirigits a la formació dels desocupats participants en el pla, així com les pòlisses d'assegurances per a la formació tècnica i pràctiques ocupacionals d'estos en cas necessari, que no podran superar el 5% del cost total aprovat del projecte; s'haurà d'acompanyar, en este cas, documentació suficient de l'acord o del contracte subscrit entre l'empresa i l'entitat promotora del projecte.  
c) Despeses generals, materials i tècniques, amb el límit del 25% del cost total del projecte. Estes despeses inclouen les següents:  
- Despeses d'execució de material tècnic (guies, documentació per al participant?) i d'execució en material d'oficina.  
- Despeses corrents: aigua, electricitat, telèfon, arrendaments, manteniment, comunicacions, neteja, etc.  
4. La liquidació final de la subvenció concedida s'efectuarà en funció del compliment dels objectius d'inserció determinats en la resolució de concessió, d'acord amb els imports establits en l'article 3 de la present ordre. No obstant això, els dits imports es reduiran en un 25% quan l'entitat promotora acredite un percentatge d'insercions igual o inferior al 50% de les insercions previstes en la resolució de concessió; en el cas que s'acredite un percentatge d'insercions igual o inferior al 25%, els imports establits en l'article 3 de l'ordre es reduiran en un 75%.  
5. Els directors territorials d'ocupació del SERVEF, per delegació del director general del SERVEF, seran els competents per al reconeixement de l'obligació i la proposta de pagament de l'ajuda concedida.  
Article 12. Modificació i reintegrament de les ajudes concedides.  
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
2. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'esta, els casos previstos en l'article 37 de la Llei 38/2003, de 17 de novembre, General de Subvencions i de conformitat amb el que establixen els articles 91, 92 i 93 del Reial Decret 887/2006, que la desenvolupa.   
En el cas d'incompliments parcials l'òrgan competent determinarà la quantitat que s'ha de reintegrar pel beneficiari responent al principi de proporcionalitat en funció dels costos justificats i les actuacions acreditades, de conformitat amb el que disposa el número 2 de l'article 37 de la Llei 38/2003.  
3. El que disposen els paràgrafs precedents s'aplicarà sense perjuí de la possible qualificació dels fets com a infracció administrativa i incoació del corresponent procediment sancionador, de conformitat amb el que disposen els articles 52 i següents de l'Esmentada Llei General de Subvencions i el títol IV del Reial Decret 887/2006.   
4. El procediment de reintegrament de subvencions es regirà pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 13. Control de les ajudes.  
1. Correspondrà al director general del SERVEF, o òrgan en qui designe per a la seua substitució, dur a terme la funció de control de les subvencions concedides, així com l'avaluació i el seguiment del present programa, en col·laboració amb la Comissió de Valoració i Seguiment dels Plans prevista en l'article 7.1 de la present Ordre.  
2. Per a la realització d'estes funcions s'utilitzaran quants mitjans estiguen a disposició del SERVEF, inclús la contractació amb tercers i la col·laboració en el marc que corresponga amb la Inspecció de Treball i Seguretat Social.  
3. El beneficiari estarà obligat a sotmetre's a les actuacions de control financer de la Intervenció General. A estos efectes haurà de disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas. Així mateix estarà obligat a conservar els documents justificatius de l'aplicació dels fons rebuts, inclosos els documents electrònics, en tant puguen ser objecte de les actuacions de comprovació i control. De la mateixa manera, el beneficiari haurà de complir amb l'obligació de col·laboració amb el control financer de conformitat amb el que disposa l'article 46 de la Llei 38/2003, de 17 de novembre, General de Subvencions.  
Article 14. Incompatibilitats i exclusions.  
1. Les ajudes a les entitats a l'empara del pla d'ocupació previst en la present Ordre són incompatibles amb qualsevol altra ajuda de foment d'ocupació que tinguen el mateix objecte.  
2. Per la seua mateixa naturalesa, no tindran la consideració d'insercions les contractacions realitzades per les empreses de treball temporal per a la posada a disposició del treballador contractat per a prestar servicis en empreses usuàries. Tampoc tindran la consideració d'inserció a l'efecte del que disposa l'article 3 de la present ordre les contractacions dels participants en el pla integral d'ocupació que duga a terme la pròpia entitat promotora.   
3. De conformitat amb el que disposa l'article 10 del Reial Decret 1369/2006, de 24 de novembre, pel que es regula el programa de renda activa d'inserció per a desocupats amb especials necessitats econòmiques i dificultat per a trobar ocupació, la renda activa d'inserció serà incompatible amb la realització simultània de treball per compte propi o per compte d'altri a temps complet, sense perjuí de percebre l'ajuda prevista en l'article 6 del dit Reial Decret.  
DISPOSICIONS ADDICIONALS  
Primera. Normativa aplicable  
Les ajudes que es concedisquen a l'empara de la present ordre tindran la consideració de subvencions públiques, i es regiran en allò no disposat per esta, pels preceptes en vigor del Text Refós de la Llei d'Hisenda Pública de la Generalitat Valenciana i pels preceptes de caràcter bàsic tant de la Llei 38/2003, de 17 de novembre, General de subvencions, com del Reial Decret 887/2006, de 21 de juliol, pel qual s'aprova el seu Reglament de desplegament.   
Segona. Finançament  
Les ajudes regulades en la present Ordre es finançaran a càrrec del capítol IV Subprograma 322.51 «Foment de l'Ocupació» codi línia T5605000 per un import màxim de 3.100.000 €.  
Tercera. Models normalitzats.  
Els impresos normalitzats als quals s'al·ludix en la present Ordre es troben a disposició de les entitats sol·licitants en l'adreça d'Internet: http://www.servef.es/, així com en les direccions territorials d'Ocupació del SERVEF.  
Quarta. Aportació de documentació  
En el cas que els documents exigits ja estigueren en poder de qualsevol òrgan de l'administració de la Generalitat Valenciana, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o dependència a què van ser dirigits, la identificació del procediment en què estiguen i no hagen transcorregut més de cinc anys des de la finalització del procediment a què corresponguen.  
En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document amb anterioritat a la formulació de la proposta de resolució.  
Quinta. Compatibilitat amb el mercat comú  
Les ajudes regulades en la present ordre són compatibles amb el mercat comú i no estan subjectes a comunicació o notificació a la Comissió Europea al no resultar d'aplicació el que preveu l'article 87, apartat 1 del Tractat Constitutiu de la Comunitat Europea per estar destinades a administracions públiques i entitats no lucratives per a la realització d'itineraris d'inserció laboral, sense que la dita actuació constituïsca una activitat econòmica que exigisca cap contraprestació per part dels seus destinataris.   
DISPOSICIÓ FINAL  
Única. Facultats d'execució i desenvolupament.  
Es faculta el director general del SERVEF per a dictar les instruccions i adoptar les mesures que considere oportunes per al desplegament i aplicació de la present ordre, i es delega en este la competència per a l'ampliació dels terminis de presentació d'instàncies i justificacions, quan es considere aconsellable per al desplegament i execució d'esta ordre, amb caràcter excepcional, quan concórreguen circumstàncies degudament motivades que impossibiliten la presentació de la justificació en els terminis assenyalats.   
Contra el present acte, que esgota la via administrativa, podran els interessats interposar recurs contenciós administratiu en el termini de dos mesos a comptar de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa o, potestativament, recurs de reposició davant de l'òrgan que ha dictat la present disposició en el termini d'un mes a comptar de l'endemà al de la seua publicació, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar, si és el cas, qualsevol altre recurs que consideren convenient.   
València, 15 de maig de 2008  
El vicepresident segon del Consell i conseller d'Economia, Hisenda i Ocupació,  
GERARDO CAMPS DEVESA